
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 14 iunie  2012             

PL – x 184/2012                     


AVIZ

asupra proiectului  de Lege privind scutirea de la plata impozitului pe locuinţă, autoturisme/autovehicule şi terenuri a salariaţilor bugetari
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind scutirea de la plata impozitului pe locuinţă, autoturisme/autovehicule şi terenuri a salariaţilor bugetari, trimis cu adresa nr. PL x 184 din 29 mai 2012 şi înregistrat cu nr. 31/408 din 31 mai 2012.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege la data de 21 mai 2012, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 13 iunie  2012.

Proiectul de lege are ca obiect de reglementare scutirea de la plata impozitului pe locuinţe, autoturisme/autovehicule şi terenuri a personalului din sectorul bugetar care au obţinut hotărâri judecătoreşti definitive şi executorii pentru recuperarea drepturilor salariale avute înainte de reducerea acestora cu 25%, astfel cum rezultă din Expunerea de motive.
Membrii comisiei au examinat proiectul de lege supus avizării, expunerea de motive şi avizul favorabil al Consiliului Legislativ nr. 1384 din 21 decembrie 2011, precum şi punctul de vedere al Guvernului României, transmis cu nr.115 din 20 ianuarie 2012, prin care nu se susţine adoptarea acestei iniţiative legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât nu respectă exigenţele constituţionale ale art. 138 alin. (5) referitoare  la indicarea surselor financiare necesare pentru punerea în aplicare a măsurilor propuse.
În raport de obiectul şi conţinutul reglementării, proiectul de lege  face parte din categoria legilor ordinare. 

VICEPREŞEDINTE,                        SECRETAR,

            Florin IORDACHE              Gabriel ANDRONACHE
Consilier parlamentar, Paul Şerban

